
ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ

5 Μαΐου 2017
Αναποτελεσματικός ο νέος νόμος για τον εξωδικαστικό συμβιβασμό, όπως ψηφίστηκε από την κυβέρνηση - Ο Γ. Στασινός κατήγγειλε τον αποκλεισμό των ελεύθερων επαγγελματιών από τις ρυθμίσεις του νέου νόμου 
Θεματική συζήτηση για τον εξωδικαστικό συμβιβασμό  στην εκπομπή «Επί του Πιεστηρίου», με τη συμμετοχή των προέδρων ΤΕΕ, ΟΕΕ και του γενικού γραμματέα ΟΠΕΜΕΔ  

Ο νόμος για τον εξωδικαστικό συμβιβασμό, ενώ στην στρατηγική του στόχευση είναι σωστός, στην πράξη  καθίσταται  περιορισμένης εφαρμογής και αναποτελεσματικός, με επιμέρους πολλές λανθασμένες και προβληματικές διατάξεις, όπως τελικώς ψηφίστηκε την περασμένη εβδομάδα από την κυβέρνηση στη Βουλή. Και αυτό διότι οι προτάσεις των επιστημονικών και άλλων αρμοδίων φορέων αγνοήθηκαν για μία ακόμη φορά. Αυτή η διαπίστωση υπογραμμίστηκε από τον Γιώργο Στασινό, πρόεδρο του Τεχνικού Επιμελητηρίου Ελλάδας (ΤΕΕ), όπως επίσης και από τους Κωνσταντίνο Κόλλια, πρόεδρο του Οικονομικού Επιμελητηρίου Ελλάδας (ΟΕΕ) και Νικόλα Κανελλόπουλο, Γενικό Γραμματέα του Οργανισμού Προώθησης Εναλλακτικών Μεθόδων Επίλυσης Διαφορών (ΟΠΕΜΕΔ), που πήραν μέρος στη θεματική συζήτηση για τον εξωδικαστικό συμβιβασμό, στην εκπομπή  «Επί του Πιεστηρίου» στον τηλεοπτικό σταθμό «Kontra Channel», με τους δημοσιογράφους Μάκη Κουρή και Σπύρο Γκουτζάνη.
 «Θα επιμείνουμε και θα ενισχύσουμε τον θεσμό του εξωδικαστικού συμβιβασμού» τόνισε ο πρόεδρος του ΤΕΕ, σημειώνοντας ότι μπορεί να προσφέρει σημαντικά οφέλη στην οικονομία, την αγορά, έσοδα στα ασφαλιστικά ταμεία  και λύσεις για τις επιχειρήσεις και τους δοκιμαζόμενους ελευθέρους επαγγελματίες «αρκεί η κυβέρνηση να αφήσει τον θεσμό να λειτουργήσει κανονικά», ενώ «είναι στο χέρι της να επιδείξει έστω και εκ των υστέρων πολιτική βούληση» και να προχωρήσει σε νομοθετικές βελτιώσεις, σύμφωνα με τις προτάσεις των αρμοδίων επιστημονικών και παραγωγικών φορέων.
«Ο θεσμός της εξωδικαστικής διαμεσολάβησης πρέπει να προχωρήσει ολοκληρωμένα και γρήγορα, προκειμένου να επιλύσει πολλά ζητήματα που υπάρχουν», επεσήμανε ο πρόεδρος του ΤΕΕ Γιώργος Στασινός. Ειδικότερα επισημάνθηκε ότι  δυστυχώς, στις προβλεπόμενες ρυθμίσεις δεν εντάχθηκαν οι ελεύθεροι επαγγελματίες –αλλά μόνο οι επιχειρήσεις- παρότι κάτι τέτοιο ζητήθηκε επίμονα από όλους τους φορείς (μηχανικών, δικηγόρων, οικονομολόγων, γιατρών κλπ). Επίσης, το γεγονός ότι πρέπει να επικυρωθεί η διαδικασία της εξωδικαστικής διαμεσολάβησης και η σχετική απόφαση του διαχειριστή από το δικαστήριο –και μάλιστα με τη μορφή πολυμελούς σύνθεσης- είναι κάτι αρνητικό, καθώς είναι σαν να ακυρώνεται μια καλή ρύθμιση και μόνο από αυτή την προϋπόθεση. Κατά τη διάρκεια της εκπομπής τονίστηκε πως είναι «κόκκινα» τα 7 στα 10 δάνεια των ελευθέρων επαγγελματιών. Σε ερώτηση με ποια λογική δεν εντάχθηκαν στη ρύθμιση της εξωδικαστικής διαμεσολάβησης οι ελεύθεροι επαγγελματίες, ο Γιώργος Στασινός υπογράμμισε πως ίσως δεν μπορούσαν να διαχειριστούν οι τράπεζες όλο αυτόν τον όγκο υποθέσεων, ή ίσως δεν υπήρχε οικονομικό ενδιαφέρον από πλευράς τους. Ο πρόεδρος του ΤΕΕ τόνισε πως με τη διαδικασία της εξωδικαστικής διαμεσολάβησης πολλά προβλήματα θα μπορούσαν να είχαν λυθεί. Και στην παρατήρηση ότι δεν ελήφθησαν οι σχετικές τοποθετήσεις των φορέων κατά τη διάρκεια της ακρόασης στη Βουλή, ο κ. Γ. Στασινός δήλωσε πως κάτι τέτοιο δεν γίνεται πρώτη φορά… «Πάμε οι Πρόεδροι των φορέων στην Βουλή και απλά γίνεται η διαδικασία…». 

Γ. Στασινός:  Ο αποκλεισμός των ελευθέρων επαγγελματιών από τον μηχανισμό εξωδικαστικού συμβιβασμού πλήγμα για τον τεχνικό επιστημονικό κλάδο

Ο πρόεδρος του ΤΕΕ Γ. Στασινός κατά τις παρεμβάσεις τους στην εκπομπή «Επί του Πιεστηρίου» στον τηλεοπτικό σταθμό “Kontra”  ανέδειξε επίσης τα μεγάλα προβλήματα που αντιμετωπίζει ο κλάδος των μηχανικών στον επαγγελματικό και ασφαλιστικό τομέα, σε συνδυασμό, με την άρνηση της κυβέρνησης να αντιμετωπίσει τη διόγκωση των προβλημάτων  τους, με ρεαλιστικές και αποτελεσματικές λύσεις, σύμφωνα με τις προτάσεις του ΤΕΕ και των άλλων επιστημονικών φορέων. Ειδικότερα ο πρόεδρος του ΤΕΕ, αναφερόμενος στον αποκλεισμό των ελευθέρων επαγγελματιών από τον μηχανισμό εξωδικαστικού συμβιβασμού είπε ότι αυτό έχει ιδιαίτερα αρνητικές επιπτώσεις στον τεχνικό επιστημονικό κλάδο. Ακόμη, κατά τη διάρκεια της τηλεοπτικής συζήτησης, τονίστηκε πως αρνητικό είναι το γεγονός πως δεν μπορούν να ενταχθούν  στη ρύθμιση οι επιχειρήσεις που τα τελευταία 3 χρόνια δεν είχαν θετική χρήση, όπως επίσης δεν μπορούν να ενταχθούν στη ρύθμιση και οι επιχειρήσεις των οποίων το 85% και πάνω του συνόλου των χρεών τους το χρωστούν μόνο προς έναν δικαιούχο. Με τις προϋποθέσεις αυτές λίγες επιχειρήσεις μπορούν να ενταχθούν στη διαδικασία της εξωδικαστικής διαμεσολάβησης, είπε ο κ. Στασινός. Σαν λογική είναι πολύ θετική, όμως αν μπαίνουν τόσα εμπόδια, είναι σαν να μην έγινε ποτέ ένα τέτοιο βήμα….

«Δυστυχώς τα πράγματα είναι βίαια στον κλάδο μας» είπε χαρακτηριστικά ο πρόεδρος του ΤΕΕ. Ο ίδιος εξήγησε ότι πάνω από 60.000 διπλωματούχοι μηχανικοί μέλη του ΤΕΕ, μελετητές και εργολήπτες με ατομικές επιχειρήσεις  είναι ελεύθεροι επαγγελματίες, οι οποίοι εξαιρούνται. Ωστόσο επισήμανε ό ίδιος ότι οι διπλωματούχοι μηχανικοί τα τελευταία χρόνια μαστίζονται από την κρίση και δεν έχουν δουλειά. Αδυνατούν κατά συνέπεια να καλύψουν τις προβλεπόμενες υψηλές ασφαλιστικές εισφορές και σε ποσοστό 80% δεν έχουν ασφαλιστική ενημερότητα. «Τον Μάρτιο τριπλασιάστηκαν οι αιτήσεις διαγραφής μηχανικών από το ΤΕΕ και το ταμείο, καθώς οι μηχανικοί δεν έχουν χρήματα να πληρώσουν τις εισφορές τους και δεν μπορούν να ασκήσουν το επάγγελμα τους» είπε χαρακτηριστικά ο πρόεδρος του ΤΕΕ υπογραμμίζοντας ότι «αν κάθε χρόνο διαγράφονται 6000 έως 8000 μηχανικοί καταλαβαίνεται που οδηγούμαστε. Σε 5 με 6 χρόνια δεν θα υπάρχει κανένας μηχανικός στη χώρα». Ο ίδιος είπε ότι οι υψηλές εισφορές οδηγούν σε μεγάλη απώλεια εσόδων στα ασφαλιστικά ταμεία αναφέροντας χαρακτηριστικά: «λιγότερες εισφορές, που όμως θα μπορούσαν να πληρωθούν, σημαίνουν περισσότερα έσοδα για τα ασφαλιστικά ταμεία. Το ότι αυτό δεν γίνεται κατανοητό από τους κυβερνητικούς αρμοδίους, δεν μπορούμε να το εξηγήσουμε».

Ο πρόεδρος του ΟΕΕ Κ. Κόλλιας υπογράμμισε σχετικά ότι από τον περασμένο Μάιο, που ψηφίστηκε ο νέος ασφαλιστικός νόμος έως πριν τρείς εβδομάδες έκλεισαν τα βιβλία τους 71.890 ελεύθεροι επαγγελματίες, υπογραμμίζοντας ότι για κάθε 100.000 ελεύθερους επαγγελματίες που αποχωρούν από το ελεύθερο επάγγελμα η απώλεια για το δημόσιο μόνο από το τέλος επιτηδεύματος είναι 60 εκατ. ευρώ. Ο πρόεδρος του ΤΕΕ περιγράφοντας τα δεδομένα της κρίσης, που πλήττουν τον τεχνικό επιστημονικό κλάδο υπογράμμισε ακόμη ότι υπάρχει πολύ σοβαρό πρόβλημα και στον κατασκευαστικό κλάδο. Οι μεγάλες εργοληπτικές εταιρίες έχουν περιοριστεί στο ένα πέμπτο του τζίρου τους συγκριτικά με τα προηγούμενα χρόνια. Επομένως μπορούν να απασχολήσουν αναλογικά πολύ λιγότερο ποσοστό προσωπικού και αντίστοιχα να απορροφήσουν ελεύθερους επαγγελματίες. 

«Από 6 δις ευρώ ο τζίρος των εργοληπτικών εταιριών έχει περιοριστεί σε λιγότερο από 1 δις ευρώ. Δεν δημιουργούνται νέα έργα. Δεν έχουν προσαρμοστεί σε νέους τρόπους χρηματοδότησης. Το ΕΣΠΑ δεν απορροφάται γρήγορα. Τα χρήματα που υπάρχουν καθυστερούν» είπε χαρακτηριστικά ο Γ. Στασινός υπογραμμίζοντας ότι «το πρόβλημα στη χώρα είναι ότι οι περισσότεροι ενδιαφέρονται για την επικοινωνία και λίγοι για την δουλεία και την ουσία». Παράλληλα κληθείς να σχολιάσει τα εγκαίνια των νέων αυτοκινητοδρόμων, ο πρόεδρος του ΤΕΕ αφού επισήμανε ως θετικό το γεγονός της προώθησης των έργων, είπε ότι οι δρόμοι δεν είναι όπως θα έπρεπε ολοκληρωμένοι στο σύνολο τους και καυτηρίασε την λογική των αλλεπάλληλων και υπό πίεση εγκαινίων για να κόψουν κορδέλες, ως «λάθη του παρελθόντος» και ότι «επαναλαμβάνονται οι λόγοι, που φτάσαμε εδώ που φτάσαμε».  

Το ΤΕΕ, μαζί με τους μεγαλύτερους επιστημονικούς, οικονομικούς και κοινωνικούς φορείς της χώρας προωθούν σταθερά και αποφασιστικά  το θεσμό της διαμεσόλαβησης 

Στην διάρκειας της τηλεοπτικής εκπομπής «Επί του Πιεστηρίου», ο Γ. Στασινός πρόεδρος του Τεχνικού Επιμελητηρίου Ελλάδας (ΤΕΕ), ο Κων/νος Κόλλιας,  πρόεδρος του Οικονομικού Επιμελητηρίου Ελλάδας (ΟΕΕ)  και ο Νικόλας Κανελλόπουλος  Γενικός Γραμματέας του Οργανισμού Προώθησης Εναλλακτικών Μεθόδων Επίλυσης Διαφορών (ΟΠΕΜΕΔ), αναφέρθηκαν αναλυτικά στην κοινή πρωτοβουλία, που έχουν αναλάβει τουλάχιστον 20 από τους μεγαλύτερους και σημαντικότερους επιστημονικούς, οικονομικούς και κοινωνικούς φορείς της χώρας, για πρώτη φορά όλοι μαζί, στον δυναμικά αναπτυσσόμενο Οργανισμό Προώθησης Εναλλακτικών Μεθόδων Επίλυσης Διαφορών (ΟΠΕΜΕΔ), για την εξάπλωση της διαμεσολάβησης και του μηχανισμού εξωδικαστικού συμβιβασμού. Με τη θεσμική σύμπραξη είκοσι κορυφαίων επιστημονικών, οικονομικών και κοινωνικών φορέων ιδρύθηκε ο  ΟΠΕΜΕΔ, υπό την τιμητική και εμβληματική προεδρία του πρώην πρωθυπουργού κ Παναγιώτη Πικραμένου, προέδρου ΣτΕ ε.τ. τόνισε ο κ. Νικόλας Κανελλόπουλος  Γενικός Γραμματέας του Οργανισμού Προώθησης Εναλλακτικών Μεθόδων Επίλυσης Διαφορών (ΟΠΕΜΕΔ). Ο κ. Κανελλόπουλος σημείωσε ότι και στη χώρα μας αυτοί οι σύγχρονοι θεσμοί, διεθνώς δοκιμασμένοι, που οδηγούν σε επίλυση των διαφορών μακριά και έξω από τις δικαστικές αίθουσες, με διάλογο και συμμετοχή των ίδιων των μερών, αρχίζουν να γίνονται κτήμα της ιδιωτικής οικονομίας και της κοινωνίας των πολιτών». Ο ίδιος άσκησε κριτική στην στάση των κυβερνητικών αρμοδίων, κατά τη ψήφιση του πρόσφατου νόμου, επισημαίνοντας ότι ενώ υπάρχουν σε όλη τη χώρα 1800 πιστοποιημένοι διαμεσολαβητές, οι αρμόδιοι ζητούσαν αρχικώς 3000 διαμεσολαβητές για την άμεση διεκπεραίωση των εκκρεμών υποθέσεων και τελικώς θεσμοθέτησαν την δραστηριοποίηση 320 διαμεσολαβητών, πράγμα που σημαίνει μεγάλες καθυστερήσεις και προβληματική εφαρμογή του θεσμού. Η γρήγορη και ολοκληρωμένη εφαρμογή του εξωδικαστικού συμβιβασμού θα είχε ευεργετικές επιδράσεις στην οικονομία είπε ο κ Κανελλόπουλος, συμπληρώνοντας μεταξύ άλλων χαρακτηριστικά ότι «οι τράπεζες θα μπορούσαν να έχουν περισσότερα έσοδα, ώστε να χρηματοδοτήσουν την αγορά».  

Στην διάρκεια της εκπομπής επισημάνθηκε επίσης η καθυστέρηση απονομής της δικαιοσύνης στην χώρα μας, σημειώνοντας ότι είναι τεράστια και πολλές φορές οδηγεί πρακτικά σε αρνησιδικία, και η συνακόλουθη έλλειψη ασφάλειας δικαίου, λέγοντας ότι αποτελεί ένα από τα πιο σημαντικά κριτήρια για κάθε σοβαρό επενδυτή, έλληνα ή ξένο, που σκέφτεται να επενδύσει στη χώρα μας αλλά και για την προάσπιση του δικαιώματος της ιδιοκτησίας, ένα βασικό ανθρώπινο δικαίωμα που θίγεται με τις πολύχρονες αντιπαραθέσεις σε πολλές υποθέσεις.

Δείτε σε βίντεο ολόκληρη την εκπομπή με την συζήτηση για τον εξωδικαστικό συμβιβασμό και τη διαμεσολάβηση:
https://www.youtube.com/watch?v=zPoCnX7JOS0&t=4s
Δείτε βίντεο με βασικά σημεία τοποθετήσεων του Προέδρου του ΤΕΕ Γιώργου Στασινού στην εκπομπή:

https://www.youtube.com/watch?v=e3OXEe7OhC4
Δελτίο Τύπου  

